Parnice vezane za 9/11 uzrokovale bijeg saudijskog novca (25/8/02) - 2002-08-24
Prema Financial Timesu, građani Saudijske Arabije povukli su iz Amerike milijarde dolara, doprinijevši tako padu dolara u odnosu na euro
Prošli je tjedan objavljeno da bogati Saudijci, zabrinuti zbog mogućih sudskih tužbi u vezi s terorizmom, iz Amerike povlače milijarde dolara, uloženih u lokalnu ekonomiju. Prema izvješću londonskog lista , Saudijci su već povukli desetke milijardi dolara, doprinijevši tako padu dolara u odnosu na euro. Bogati Saudijci, uključujući i članove kraljevske obitelji, uložili su u američku privredu stotine milijardi dolara - što u dionice, a što u nekretnine. Međutim, nakon terorističkih napada 11. rujna prošle godine, u kojima je sudjelovalo 15 državljana Saudijske Arabije, Saudijci brinu da bi njihove milijarde mogle biti zamrznute, ili čak i zaplijenjene u sklopu sudskih parnica koje su nakon napada povedene. Prije desetak dana, upravo je nekoliko članova saudijske kraljevske obitelji, među ostalima, bilo imenovano u parnici, kojom obitelji nekih od žrtava rujanskih napada traže odštetu u visini od više bilijuna dolara. A, novi američki zakon, nazvan Patriotski Zakon, američkoj vladi daje široke ovlasti da istražuje te plijeni novac s bankovnih računa stranaca, kako bi spriječila pranje novca. S obzirom da euro trenutno nudi privlačnu alternativu dolaru, jedan je visoki dužnosnik saudijske Financijske službe izjavio da su bogati Saudijci nedavno povukli oko 200 milijardi dolara iz svojih američkih investicija. Ovu činjenicu komentira Khaled al-Maeena, glavni urednik lista : "Osobno poznajem ljude koji u Sjedinjenim Državama imaju prosječna ulaganja od 10 do 15 milijuna dolara. Mislim da neki od tih ljudi prodaju svoje posjede, ne zato što to žele, već stoga što se plaše da će, ukoliko se nešto dogodi, Sjedinjene Države zaplijeniti njihovu imovinu. Ljudi su zabrinuti. Mislim da Saudijci trenutno više investiraju na evropskim i dalekoistočnim tržištima nego u Americi." Bivši pomoćnik američkog ministra obrane Frank Gaffney ističe da se saudijska imovina u Sjedinjenim Državama i ranije znala naći predmetom istrage: "Bilo je obitelji koje su bile povezane s islamskim dobrotvornim organizacijama, čija se djelatnost istraživala, ili su čak bile predmet pretresa od strane policije. Radilo se o vezama poput onih s al-Qaidom." Youssef Ibrahim, suradnik Vijeća za međunarodne odnose, vjeruje da Saudijci rade isto ono što bi uradio i svaki drugi ulagač zdravog razuma: "Atmosfera između nas i Saudijske Arabije zatrovana je od 11. rujna. Kada bi vi bili saudijski ulagač s imovinom od bilo 500 tisuća ili dvije milijarde dolara, morali bi biti potpuno nerazumni da ne budete zabrinuti." Velike financijske tvrtke, koje vode ulaganja Saudijaca u Sjedinjenim Državama, nesklone su komentirati ovakve tvrdnje. Stručnjaci iz financijskih publikacija, međutim, nude svoje viđenje problema. Gerald Butt je urednik za Srednji Istok publikacije , koja izlazi na Cipru. "U Saudijskoj Arabiji vlada atmosfeta nelagode, pa i gnjeva zbog načina na koje ih se gleda u Sjedinjenim Državama. Unutar kraljevske obitelji, kao i u čitavoj zemlji, vodi se rasprava. Neki članovi kraljevske obitelji vjeruju da bi trebalo radikalno promisliti o vezama kraljevine sa Sjedinjenim Državama." Egzodusu novca iz Sjedinjenih Država pomažu brojna novinska izvješća koja vrlo kritično ocjenjuju suradnju Saudijske Arabije u ratu protiv terorizma. A početkom ovog mjeseca, jedan analitičar Korporacije Rand, je na briefing u Pentagonu ustvrdio da bi Sjedinjene Države trebale razmotriti mogućnost zapljene saudijske imovine ukoliko Riyadh ne prekine svoje navodne veze s teroristima. Američki dužnosnici kažu da ova izjava izražava mišljenje tek jednog pojedinca, a ne i načela američke politike. Međutim, ekonomski analitičar Geralda Butta, smatra da je izvješće Korporacije Rand – izneseno na sastanku s predstavnicima vojske - samo “jedan od mnogih čimbenika koji navode Saudijsku Arabiju da ponovno razmotri svoje cjelokupne gospodarske i političke odnose sa Sjedinjenim Državama.”